Méltatás Keresztesi Lajosné

A Magyar Vakok és Gyengénlátók Országos Szövetségének elnöksége 2024-ben a látássérült emberek érdekében végzett több évtizedes elkötelezett munkája elismeréseként Louis Braille-emlékérmet adományoz Keresztesi Lajosnénak a Vakok és Gyengénlátók Borsod-Abaúj-Zemplén Megyei Egyesülete felterjesztése alapján. 

Keresztesi Lajosné gyermekkorától kezdve csőlátó, farkasvaksággal és rövidlátással küzd, de mindvégig aktív és teljes életet élt. Érintettként 35 éve képviseli a látássérült emberek érdekeit, 1989-től tagja az MVGYOSZ Borsod-Abaúj-Zemplén Megyei Tagszervezetének, 2004-től tagja az önálló jogi személyiségű egyesületnek, 1994-től alapító tagja és aktív sportolója a mai napig is működő Látássérültek Borsod-Abaúj-Zemplén Megyei Denevér Sportegyesületének. 

Az évek során kiemelkedő eredményeket ért el a látássérült emberek tekesportjában, az Európa-bajnokságokon 4 aranyérmet, 2 ezüstérmet, 1 bronzérmet szerzett egyéniben, csapatban pedig 1 aranyérmet, 3 ezüstérmet és 1 bronzérmet szerzett, valamint számtalan hazai és nemzetközi tekeversenyen nyert érmet és kapott elismerést. Mindezekkel hozzájárult a vak és gyengénlátó emberek hazai tekesportjának megerősítéséhez.

Keresztesi Lajosné Jolika 1994 óta töretlen lelkesedéssel önkéntesként segíti a Vakok és Gyengénlátók Borsod-Abaúj-Zemplén Megyei Egyesülete munkáját és a látássérült személyek mindennapjait. Területfelelősként Edelény és Kazincbarcika, továbbá Szerencs városokban, valamint vonzáskörzetükben keresi fel immáron három évtizede a vak és gyengénlátó embereket. Felméri az igényeiket, segíti őket segédeszközök beszerzésével, házhoz szállításával, betanításával, igény szerint szervizelés intézésével, a pályázati dokumentáció kitöltésével, valamint a tagsági díjak helyszínen történő befizetésének lehetőségével. 2019-ben Miskolcra költözött, így a fentebb említett települések mellett a megyeszékhelyen lakó látássérült személyeket is aktívan támogatja.

Jolika önkéntes munkája az elmúlt 35 évben pótólhatatlan segítséget nyújtott a megyében élő látássérült embereknek!

Kitüntetéséhez szívből gratulálunk!
